text: কপোতাক্ষের ত্রিমোহিনী ঘাটের সাঁকো ঝুঁকিপূর্ণ ব্রীজ নির্মাণের দাবি তিন উপজেলাবাসীর
  আব্দুস সালাম, ত্রিমোহিনী থেকে ফিরে | প্রকাশিত ১৪ ফেব্রুয়ারী, ২০২০ ০০:৪২:০০
  কেশবপুর, কলারোয়া ও মণিরামপুর তিন উপজেলার সীমান্তে কপোতাক্ষ নদের উপর নির্মিত ত্রিমোহিনী ঘাটের বাঁশ ও কাঠের সাঁকো সাধারণ মানুষ পারাপার ঝুঁকিপূর্ণ হয়ে পড়েছে। দীর্ঘদিন যাবৎ এমন বেহাল অবস্থার সৃষ্টি হলেও যেন দেখার কেউ নেই এমন অভিমত ভুক্তভোগী সাধারণ মানুষের।
  স্থানীয় সূত্রে জানা গেছে, কেশবপুর, মণিরামপুর ও কলারোয়া উপজেলার মোহনায় ত্রিমোহিনী ঘাটটি অবস্থিত। জনবাহুল এই জনপদ দিয়ে তিন উপজেলার সাধারণ মানুষ এপার ওপার পারাপার হয়ে থাকে। এক সময়ের খোরস্রোতা প্রবাহমান কপোতাক্ষ নদের ত্রিমোহিনী ঘাট দিয়ে ৮০ দশকে খেয়ার নৌকায় পারাপার হতো সাধারণ মানুষ। ২০০০ সালে স্থানীয় লোকজনের প্রচেষ্টায় পারাপার সহজতর করতে বাঁশ ও কাঠ দিয়ে সাঁকো তৈরি করা হয়। ফলে এলাকার উৎপাদিত কৃষি পণ্য, ধান, পাট, সবজিসহ সাধারণ মানুষ পারাপারে দুভোগ কিছুটা লাঘব হয়। কিন্তু দীর্ঘদিন যাবৎ সাঁকোটি সংস্কারের অভাবে ভেঙে গিয়ে বেহাল অবস্থার সৃষ্টি হয়ে পারাপার অনুপযোগী হয়ে পড়েছে। ফলে চরম ঝুঁকি নিয়ে পারাপার হচ্ছে সাধারণ মানুষ। যে কোন মুহূর্তে সাঁকোটি ভেঙে গিয়ে দুর্ঘটনা আশঙ্কায় রয়েছেন এলাকাবাসী। এই জনপদ দিয়ে প্রতিনিয়ত দিবারাত্রী অসংখ্য মানুষ ভ্যান, সাইকেল, মোটরমাইকেল পারাপার হয়ে থাকে। তাছাড়া কেশবপুর, মণিরামপুর ও কলারোয়া তিন উপজেলার মানুষের যাতায়াতের একমাত্র মাধ্যম ত্রিমোহিনী ঘাট। স্থানীয় ডাঃ আল-মামুন, খোদাবাক্স গাজী, হারাধন সিংহ, নাদিম উদ্দিনসহ এলাকাবাসীর জোর দাবি স্থায়ীভাবে ব্রীজটি নির্মাণ করতে সংশ্লিষ্ট কর্তৃপক্ষের হস্তক্ষেপ কামনা করেছেন। দেয়াড়া ইউপি চেয়ারম্যান মাহাবুবুর রহমান মফে জানান, জনদুর্ভোগ লাঘবে ব্রীজটি নির্মাণ অত্যন্ত জরুরি। কেশবপুর উপজেলা পরিষদ চেয়ারম্যান মুক্তিযোদ্ধা কাজী রফিকুল ইসলাম এ প্রতিবেদককে জানান, তিন উপজেলার মোহনায় অবস্থিত ত্রিমোহিনী ঘাট। এটি অত্যন্ত গুরুত্বপূর্ণ ও ব্যস্ততম স্থান। জনদুর্ভোগ লাঘবে ওই স্থানে স্থায়ীভাবে ব্রীজ নির্মাণ অত্যন্ত জরুরি। এ প্রসঙ্গে কলারোয়া উপজেলা প্রকৌশলী মোঃ নাজিমুল হক বলেন, সাঁকোটি আশু সংস্কারের জন্য এডিবি প্রকল্প থেকে কিছু বরাদ্দ রাখা হয়েছে। তাছাড়া স্থায়ীভাবে ব্রীজ নির্মাণের লক্ষে সংশ্লিষ্ট স্থানীয় সরকার দপ্তরে তথ্য পাঠানো হয়েছে।